Αιολικό Πάρκο του Φάντανελε-Κότζελακ

Ιστορία

Η ιδέα για το έργο ξεκίνησε από τους Αμερικάνους προγραμματιστές της Continental Wind Partners (σύντμηση:cwp), μία συνεργασία για τις ανανεώσιμες πηγές ενέργειας που υποστηρίχθηκε από το ιδιωτικό μετοχικό ταμείο της Good Energies Investments (Επενδυτική εταιρεία Καλές Ενέργειες) που δραστηριοποιείται σε αρκετές χώρες, με συμπεριλαμβανόμενες τη Ρουμανία, τη Βουλγαρία, την Πολωνία, την Αυστραλία και τη Νέα Ζηλανδία. Το 2008 η cwp συμφώνησε να πουλήσει το έργο κατασκευής αιολικού πάρκου ονομαστικής ισχύος 600 MW στην Τσεχική Ενεργειακή Επιχείρηση ČEZ Γκρουπ.
Η άδεια οικοδομής χορηγήθηκε το 2007 και οι εργασίες κατασκευής ξεκίνησαν τον Σεπτέμβριο του 2008, ενώ η πρώτη ανεμογεννήτρια εγκαταστάθηκε τον Αύγουστο του 2009. Το Δεκέμβριο του 2010 ολοκληρώθηκε η πρώτη φάση του έργου με την εγκατάσταση 139 ανεμογεννητριών στην περιοχή Φάντανελε, ονομαστικής ισχύος 347,5 MW. Το Νοέμβριο του 2012 ολοκληρώθηκε η δεύτερη φάση του έργου με την εγκατάσταση ακόμα 101 ανεμογεννητριών στην περιοχή Κότζελακ, ονομαστικής ισχύος 252,5 MW. Συνολικά οι εγκαταστάσεις έχουν παραγωγική δυνατότητα (εγκατεστημένη ισχύ) 600 MW.

Περιγραφή

Το αιολικό πάρκο καταλαμβάνει έκταση 1.100 εκτάρια υπαίθριου χώρου, εκ των οποίων τα 600 εκτ. στην περιοχή Φαντανέλε και τα 500 εκτ. στην περιοχή Κότζελακ. Βρίσκεται βόρεια της πόλης Κωνστάντζα, σε απόσταση 17 χλμ. δυτικά από την ακτή της Μαύρης Θάλασσας.
Ο κατασκευαστής επένδυσε ~1,1 δις ευρώ στο συγκεκριμένο έργο. Επί του παρόντος, το αιολικό πάρκο του Φάντανελε-Κότζελακ είναι το μεγαλύτερο χερσαίο αιολικό πάρκο στην Ευρώπη, ξεπερνώντας το Σκωτσέζικο αιολικό πάρκο Whitelee, ονομαστικής ισχύος 539 MW. Αντιπροσωπεύει το 10% της συνολικής παραγωγής πράσινης ενέργειας της Ρουμανίας.
Τα αιολικά πάρκα χρειάζονται άνεμο για να παράγουν ρεύμα και όταν σε μια περιοχή δεν φυσάει πολύ υπάρχει πρόβλημα. Ο μέσος παράγοντας δυναμικότητας του αιολικού πάρκου διαμορφώνεται σε σχετικά χαμηλά επίπεδα λόγω της εξάρτησης αυτού από τον άνεμο, ο οποίος παρουσιάζει διακυμάνσεις (πολύ χαμηλής /υψηλής έντασης άνεμοι) με αποτέλεσμα την μείωση της παραγόμενης ενέργειας. Συνήθως κυμαίνεται στο 20-40%, με τις μεγαλύτερες τιμές να επιτυγχάνονται σε ιδιαίτερα ευνοϊκές συνθήκες.

Κατασκευή

Η κατασκευή του αιολικού πάρκου περατώθηκε σε δύο φάσεις σε μια συνολική έκταση 1.100 εκτάρια στις περιοχές Φάντανελε και Κότζελακ. Η πρώτη φάση του έργου ξεκίνησε τον Οκτώβριο του 2008, στα 600 εκτάρια γης του Φάντανελε, με την κατασκευή 137 χλμ. δρόμων προσπέλασης και εσωτερικής οδοποιίας καθώς και των βάσεων θεμελίωσης για τις ανεμογεννήτριες σε απόσταση 700 μέτρων μεταξύ τους. Ένα μέρος του οικοπέδου όπου χτίστηκε το αιολικό πάρκο ανήκει στην CEZ Γκρουπ, και το μεγαλύτερο μέρος του είναι μισθωμένο για περίοδο 49 ετών από τους τοπικούς γαιοκτήμονες που αμείβονται με 3.000 ευρώ ετήσια. Για την καλωδίωση των πύργων των ανεμογεννητριών και το εσωτερικό δίκτυο για την αγωγή της ηλεκτρικής ενέργειας εγκαταστάθηκαν 150 χλμ. καλωδίων. Κατασκεύαστηκαν, επίσης, 4 υποσταθμοί μετασχηματισμού της ηλεκτρικής ισχύος που αυξάνουν την τάση από 33kV σε 110 kV και 1 κεντρικός σταθμός μετασχηματισμού που αυξάνει περαιτέρω την τάση του ρεύματος στα 400 kV ώστε να είναι κατάλληλο για χρήση από την Transelectrica, τον εθνικό πάροχο ηλεκτρικής ενέργειας της Ρουμανίας. Στα έργα οδοποιίας χρησιμοποιήθηκαν 950.000 τόνοι θραυστοί λίθοι, ενώ για την κατασκευή της βάσης θεμελίωσης έκαστης ανεμογεννήτριας χρησιμοποιήθηκαν 40 τόνοι ράβδων οπλισμού και 400 κυβικά μέτρα σκυροδέματος, καθώς και 105 πάσσαλοι για τη σταθεροποίηση της δομής σε βάθος έως και 24 μέτρα. Οι εργασίες κατασκευής σχεδιάστηκαν και υλοποιήθηκαν από την κοινοπραξία της Viarom Κατασκευαστικής A.E.-έργα οδοποιίας και θεμελίωσης με σκυρόδεμα- και της Energobit Α.Ε.-ηλεκτρολογικός εξοπλισμός, καλωδίωση και κατασκευή ηλεκτρικών υποσταθμών.
Το εξαρτήματα του έργου κατασκευάστηκαν σε πολλές χώρες. Οι έλικες κατασκευάστηκαν στην Βραζιλία, την Ισπανία και τη Γερμανία, οι άτρακτοι στην Γερμανία, τμήματα των πύργων υποστήριξης στη Γερμανία και την Κίνα, και πολλά εσωτερικά ηλεκτρικά εξαρτήματα προέρχονται από τις Ηνωμένες Πολιτείες. Όσον αφορά την ταχύτητα κατασκευής, έως και 50 φορτηγά εισέρχονταν και εξέρχονταν από το χώρο κατά μέσο όρο κάθε μέρα μεταφέροντας ~ 8.000 τόνους υλικών σε εβδομαδιαία βάση, ενώ κατά την έναρξη της κατασκευής οι αριθμοί έφτασαν και τους 10.000 τόνους ημερήσια. Για τη συναρμολόγηση των ανεμογεννητριών χρησιμοποιήθηκαν γιγαντιαίοι γερανοί με ανυψωτική ικανότητα 500-700 τόνων. Το εκτιμώμενο κόστος για την εγκατάσταση του αιολικού πάρκου στο Φάντανελε ήταν ~600 εκατ.ευρώ. Την 1η Ιουνίου 2010 συνδέθηκε η πρώτη ανεμογεννήτρια του Φάντανελε με το εθνικό δίκτυο ηλεκτροδότησης και της ανατέθηκε ο αριθμός ΦΕ-28.
Η δεύτερη φάση του έργου για την εγκατάσταση του αιολικού πάρκου στα 500 εκτάρια του Κότζελακ ξεκίνησε το 2010, αλλά αναβλήθηκε λόγω ζητημάτων και συγκρούσεων με τον δήμαρχο του Κότζελακ, Κάτι Χρίστου. Η φάση αυτή περιλάμβανε την εγκατάσταση 101 ανεμογεννητριών τύπου General Electric 2.5 xl με συνολική ονομαστική ισχύ εξόδου 252,5 MW. Για αυτήν την φάση χρειάστηκαν επενδύσεις ~500 εκατ. ευρώ και το έργο περατώθηκε το Νοέμβριο του 2012.